Source: http://odlocitve.us-rs.si/sl/odlocitev/US24395
Timestamp: 2020-04-03 00:57:42+00:00

Document:
ECLI:SI:USRS:2005:Up.65.04
Ustavna pritožba A. A. zoper sklep Vrhovnega sodišča št. III Ips 2/2003 z dne 8. 10. 2003 se zavrže.
Ker odvetnica v danem roku ni predložila ustreznega pooblastila za zastopanje pred Ustavnim sodiščem, kljub temu, da jo je Ustavno sodišče k temu pozvalo in jo opozorilo na posledice, je Ustavno sodišče ustavno pritožbo zavrglo.
Up-65/04-8
Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 25. januarja 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
1. Odvetnica A. A. je v imenu družbe B. vložila ustavno pritožbo zoper sodno odločbo, navedeno v izreku tega sklepa.
2. Ustavni pritožbi ni priložila posebnega pooblastila za zastopanje v postopku pred Ustavnim sodiščem. Zato jo je Ustavno sodišče pozvalo, naj predloži ustrezno pooblastilo, dano za zastopanje v postopku pred Ustavnim sodiščem. Opozorilo jo je na posledice, če ga v danem roku ne bo predložila. Odvetnica je z dopisom z dne 20. 12. 2004 zaprosila za podaljšanje roka za predložitev pooblastila. Njenemu predlogu je Ustavno sodišče ugodilo in rok podaljšalo za osem dni.
3. Tudi po izteku navedenega roka odvetnica ustreznega pooblastila ni predložila. Ker sama ni tista, ki bi ji bila z izpodbijanim posamičnim aktom kršena človekova pravica ali temeljna svoboščina, je treba šteti, da je ustavno pritožbo vložila neupravičena oseba. Zato jo je ustavno sodišče zavrglo.
4. Senat Ustavnega sodišča je sprejel ta sklep na podlagi tretje alineje prvega odstavka 55. člena Zakona o Ustavnem sodišču (v nadaljevanju ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

References: sodišče 
 sodišče 
 sodišče 
 sodišče 
 sodišče 
 sodišče